በያዝነው የበጋ ወቅት በመስኖ እየለማ ካለው መሬት እስካሁን ከ17 ሚሊዮን ኩንታል በላይ ምርት መገኘቱን የግብርና ሚኒስቴር አስታወቀ፡፡
አቶ ምናለ አቤ በምዕራብ ጎጃም ዞን ሰሜን ሜጫ ወረዳ ጣሪንጋ ቀበሌ ነዋሪ አርሶ አደር ናቸው፡፡ የክረምት ወራትን ብቻ ጠብቀው በዓመት አንድ ጊዜ ከማምረት ወጥተው በመስኖ እርሻ ሁለት ጊዜ በማምረት ተጠቃሚ መሆናቸውን ተናግረዋል፡፡ እንደ አርሶ አደሩ ‹‹ቻይና ካምፕ›› ተብሎ በሚጠራው አካባቢ ከስድስት መቶ ሺህ ብር በላይ በማውጣት ዘመናዊ ቤት ሠርተዋል፡፡ ገቢያቸውም ከበፊቱ በተሻለ ቤተሰቡን ለመምራት የሚያስችል መሆኑን ተናግረዋል፡፡በዚህ ወቅት በሁለት ሄክታር መሬት ላይ እንደ ቆስጣና ቃሪያ ያሉ አትክልቶችን በመስኖ እያለሙ ነው፡፡ ከምርቱም ከአራት መቶ ሺህ ብር በላይ አገኛለሁ ብለው ይጠብቃሉ፤ እስካሁን ለገበያ ካቀረቡት የቃሪያ ምርት ሁለት መቶ ሺህ ብር ያህል እንዳገኙም ተናግረዋል፡፡ ልክ እንደ አቶ ምናለ አቤ ሁሉ የመስኖን ጥቅም የተረዱ ሌሎች የአካባቢው አርሶ አደሮችም በዘርፉ በስፋት ተሰማርተው እየተጠቀሙ መሆኑን ተናግረዋል፡፡በአማራ ክልል በተያዘው የምርት ዘመን 219 ሺህ 273 ሄክታር መሬት በአዲስ እና በነባር የመስኖ ልማት ይሸፈናል ተብሎ በዕቅድ መያዙን መዘገባችን ይታወሳል፡፡ በምርት ዘመኑ ከሚለማው የመስኖ እርሻ በአንደኛ ዙር 31 ሚሊዮን ኩንታል የሚሆን፣ በሁለተኛ ዙር ደግሞ 7 ሚሊዮን ኩንታል የሚጠጋ ምርት ለማግኘት እየተሠራ ነው፡፡በሀገር አቀፍ ደረጃ በያዝነው የበጋ ወቅት 1 ሚሊዮን 125 ሺህ 900 ሄክታር መሬት በተለያዩ አዝዕርትና ፍራፍሬ ተሸፍኖ እየለማ መሆኑን ደግሞ ከግብርና ሚኒስቴር ያገኘነው መረጃ ያሳያል፡፡